Stormweer in Vrystaat eis 5 lewens | Maroela Media
'n 22-jarige student van die Noordwes Universiteit se Potchefstroom kampus, Eugene Coetzee, is die naweek dood toe 'n tornado die grasdak-chalet by die Vaaldam waar hy en 'n paar vriende gekuier het, vernietig het.
Coetzee is een van vyf mense wat die naweek dood is in hewige storms en tornado's wat in die Vrystaat voorgekom het. Verskeie mense is beseer en groot skade is aangerig.
Michael Nethavani, 'n woordvoerder van die Suid-Afrikaanse Weerdiens, het bevestig dat 'n tornado die Kestell-gebied getref het. Minstens 55 huise is in dié dorp beskadig en drie huise is heeltemal verwoes. Deneysville, Reitz en Bethlehem is ook deur die stormweer geraak.
Drie lede van die ANC-jeugliga is dood toe die bus waarin hulle gery het, naby Bethlehem omgewaai is, en op 'n plaas buite Bethlehem is die 24-jarige Manapo Mofokeng dood toe haar sinkhuis inmekaar gestort het.
Intussen berig die Suid-Afrikaanse Weerdiens dat die winter uiteindelik hier is. Ysige toestande word vandeesweek in groot dele van die land verwag, en stormsterk winde en 'n rowwe see word teen Dinsdag tussen Tafelbaai en Port Elizabeth verwag. Die stormagtige weer sal teen Woensdag na Lambertsbaai en Kaap St Francis uitbrei.